เดินหน้าสนับสนุนยกระดับเทคโนโลยีดิจิทัลสู่การเป็นศูนย์กลางด้านเทคโทโลยีของภูมิภาค
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดงานสัมมนาและนิทรรศการ Thailand 5G Summit 2022: “The Real 5G Leader of The Region” ที่จัดโดยสำนักงานส่งเสริมเศรษฐกิจดิจิทัล(ดีป้า) กระทรวงดิจิทัลเพื่อเศรษฐกิจและสังคม และเอกชนเครือข่ายพันธมิตร ณ ชั้น 22 โรงแรมเซ็นทารา แกรนด์ และบางกอกคอนเวนชั่น เซ็นเตอร์ เซ็นทรัลเวิลด์ กรุงเทพฯ พร้อมกล่าวปาฐกถาพิเศษ ในหัวข้อ”ความเป็นผู้นำ 5G ในภูมิภาค” นายกรัฐมนตรี กล่าวว่า รัฐบาลได้มอบหมายให้กระทรวง DES วางกรอบนโยบายการจัดทำแผนปฏิบัติการว่าด้วยการส่งเสริมการใช้ประโยชน์จากเทคโนโลยี 5G ของประเทศ เพื่อบริหารจัดการโครงสร้างพื้นฐานโทรคมนาคมที่รองรับการใช้ประโยชน์จากเทคโนโลยี 5G อย่างต่อเนื่อง อีกทั้งกระตุ้นให้เกิดการพัฒนาผลิตภัณฑ์และบริการใหม่ บนโครงสร้างพื้นฐานที่รัฐบาลได้จัดเตรียมเอาไว้ให้ประชาชนต่อยอดการใช้งาน รวมไปถึงการส่งเสริมการสร้างระบบนิเวศของอุตสาหกรรมดิจิทัลโดยใช้โครงสร้างพื้นฐานดังกล่าวให้เป็นรูปธรรมมากยิ่งขึ้น เพื่อต่อยอดเชิงพาณิชย์อย่างทั่วถึงและครอบคลุมทุกอุตสาหกรรมยกระดับขีดความสามารถทางการแข่งขันให้กับประเทศ พร้อมก้าวเข้าสู่ยุคไทยแลนด์ 4.0 อย่างเต็มรูปแบบ หน่วยงานนี้จะเป็นจุดเริ่มต้นของการสร้างเครือข่ายความร่วมมือทั้งในประเทศและต่างประเทศ พร้อมทั้งแสดงศักยภาพและความพร้อมด้านโทรคมนาคมของไทยซึ่งถือเป็นปัจจัยที่ดีต่อการพัฒนาศักยภาพดิจิทัลสตาร์ทอัพและกำลังคนดิจิทัลของประเทศ พร้อมก้าวสู่การเป็นศูนย์กลางการลงทุนและเป็นประเทศผู้นำด้านเทคโนโลยี 5G ในภูมิภาคอย่างแท้จริงนอกจากนี้ นายกรัฐมนตรี ยังเป็นประธานในพิธีประกาศการสร้างเครือข่ายพันธมิตรที่เทคโนโลยี 5G ในประเทศไทยโดย DEPA และผู้แทนหน่วยงานภาครัฐภาคเอกชน รวมถึงสมาคมในภาคอุตสาหกรรม เพื่อส่งเสริมและผลักดันให้เกิดการประยุกต์ใช้เทคโนโลยี 5G ในภาคอุตสาหกรรมนำไปสู่การเพิ่มมูลค่าทางเศรษฐกิจให้กับประเทศ ทั้งการยกระดับประสิทธิภาพระบบในด้านบริการสาธารณสุข ความปลอดภัย การศึกษา การขนส่งการบริหารจัดการโรงงานและเกษตรสมัยใหม่ รวมถึงการพัฒนาคุณภาพชีวิตของประชาชนอย่างทั่วถึง เท่าเทียม เต็มประสิทธิภาพ